31998R1239
L 171/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1239/98 НА СЪВЕТА
от 8 юни 1998 година
за изменение на Регламент (ЕО) № 894/97 за установяване на някои технически мерки за опазване на рибните ресурси
СЪВЕТЪТ НА ЕВРОПЕЙСКИЯ СЪЮЗ
като взе предвид Договора за създаване на Европейската общност и по-специално член 43 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социален комитет (3),
(1)
като има предвид, че членове 2 и 4 от Регламент (ЕИО) № 3760/92 на Съвета от 20 декември 1992 г. за създаване на система на Общността за рибарството и аквакултурите (4) предвиждат Съветът да установи, като отчете наличните научни становища, необходимите мерки за съхраняване с цел осигуряване на устойчива рационална и отговорна експлоатация на живите морски ресурси, като държи сметка, inter alia, и за последствията от риболова върху морската екосистема; като има предвид, че за тази цел Съветът може да приеме технически мерки по отношение на риболовните уреди и начините на тяхната употреба;
(2)
като има предвид, че е необходимо да се установят принципите, както и някои правила на общностно равнище, за да може всяка държава-членка да осигури управлението на риболовните дейности на корабите, плаващи под нейния флаг или които са под нейна юрисдикция;
(3)
като има предвид, че Регламент (ЕО) № 894/97 (5) регламентира риболова с плаващи хрилни мрежи;
(4)
като има предвид, че в миналото риболовните дейности, извършвани с помощта на плаващи хрилни мрежи, са се характеризирали с бързо разрастване по отношение на риболовното усилие; като има предвид, че неконтролираното разрастване на тези дейности може да съставлява сериозна заплаха от прекомерно увеличаване на риболовното усилие по отношение на целевите видове;
(5)
като има предвид, че член 130с, параграф 2 от Договора постановява принципа, според който общностните мерки трябва да взимат предвид изискванията за опазване на околната среда като предохранителна мярка;
(6)
като има предвид, че съгласно международните задължения на Общността да допринася за съхраняването и за управлението на биологичните ресурси в открито море, е необходимо строго да се регламентира разрастването на риболова с плаващи хрилни мрежи от риболовните кораби на Общността;
(7)
като има предвид, че е целесъобразно да се ограничи дължината на плаващите хрилни мрежи;
(8)
като има предвид, че риболовът с плаващи хрилни мрежи на риба тон, риба меч и някои други видове водят до повишаване на страничния улов и до риск за популациите на видове, различни от целевите видове;
(9)
като има предвид, че опасността от неконтролирано разрастване на риболовното усилие и липсата на достатъчна селективност на плаващите хрилни мрежи, правят необходима тяхната забрана за риболова на тон, на риба меч и на някои други видове; като има предвид, че преходът следва да се извърши бързо, за да бъдат избегнати екологични рискове;
(10)
като има предвид, че риболовните кораби на Общността, които са извършвали риболов на тези видове с плаващи хрилни мрежи, са поставени пред икономически ограничения, изискващи определянето на период за постепенното премахване на тези мрежи; като има предвид, че продължаването на риболов с плаващи хрилни мрежи от тези кораби следва да бъде разрешено до 31 декември 2001 г.;
(11)
като има предвид, че техническите мерки за съхраняване, приложими за риболова в Балтийско море, са определени с Регламент (ЕО) № 88/98 (6);
(12)
като има предвид, че риболовът с плаващи хрилни мрежи следва да се извършва единствено при условия, които могат да бъдат контролирани и се контролират действително;
(13)
като има предвид, че Регламент (ЕИО) № 2807/83 на Комисията от 22 септември 1983 г. относно установяване на подробни правила за вписване на информация за улова на риба от държавите-членки (7) не обхваща риболовните региони, за които се отнася използването на плаващите хрилни мрежи; като има предвид, че общите разпоредби на Регламент (ЕИО) № 2847/93 на Съвета от 12 октомври 1993 г. относно установяването на система за контрол, приложима към общата политика в областта на рибарството (8) относно бордовите риболовни дневници и декларациите за разтоварване на брега не се прилагат за Средиземно море преди 1 януари 1999 г.;
(14)
като има предвид, че следователно контролът на риболова с плаващи хрилни мрежи създава особени затруднения; като има предвид, че следва да се определят специфични разпоредби за тази дейност;
(15)
като има предвид, че последствията от риболова, извършван с плаващи хрилни мрежи, трябва да бъдат предмет на постоянна оценка; като има предвид, че следователно необходимите данни трябва да се събират;
(16)
като има предвид, че данните от бордовите дневници трябва да бъдат съпоставени с разтоварените на брега количества, което трябва да може да се контролира ефективно;
(17)
като има предвид, че държавите-членки трябва да предоставят на Комисията определена информация, необходима за надзора на общностно равнище на проверките, извършвани от държавите-членки;
(18)
като има предвид, че в случай на неспазване на разпоредбите на настоящия регламент, държавите-членки следва да прилагат санкциите, предвидени в Регламент (ЕИО) № 2847/93,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 894/97 се изменя, както следва:
1.
Член 11 се заменя със следното:
„Член 11
Забранява се на всички риболовни кораби да държат на борда си или да извършват риболовни дейности с една или повече плаващи хрилни мрежи, чиято единична или сумарна дължина е по-голяма от 2,5 километра.
Член 11а
1. Считано от 1 януари 2002 г., се забранява на всички риболовни кораби да държат на борда си или да извършват риболовни дейности с една или повече плаващи хрилни мрежи, предназначени за улов на видовете, изброени в приложение VIII.
2. Считано от 1 януари 2002 г., се забранява разтоварването на брега на видовете, изброени в приложение VIII, уловени с плаващи хрилни мрежи.
3. До 31 декември 2001 г. даден риболовен кораб може да държи на борда си или да използва за риболов една или повече от плаващите хрилни мрежи, посочени в параграф 1, след като получи разрешение от компетентните органи на държавата-членка на флага. През 1998 г. максималният брой риболовни кораби, на които една държава-членка може да разреши да държат на борда си или да извършват риболовни дейности с една или повече плаващи хрилни мрежи, не превишава 60 % от риболовните кораби, които са използвали една или няколко плаващи хрилни мрежи през периода от 1995 г. до 1997 г.
4. До 30 април всяка година държавите-членки предоставят на Комисията за всеки целеви вид списък на риболовните кораби, имащи право да извършват риболов с плаващите хрилни мрежи, посочени в параграф 3; за 1998 г. тази информация се изпраща не по-късно от 31 юли 1998 г.
Член 11б
1. Всички риболовни кораби, които използват една или повече от плаващите хрилни мрежи, предназначени за улов на видовете, изброени в приложение VIII, извършват дейността си в съответствие със следните условия:
-
по време на риболовната дейност, мрежата трябва да бъде непрекъснато наблюдавана от кораба,
-
към всеки край на мрежата трябва да бъдат прикрепени поплавъци, съоръжени с радарни рефлектори, които да позволяват определяне на тяхното местонахождение във всеки момент. Тези поплавъци трябва да имат постоянна маркировка с регистрационни буква (и) и номер на риболовния кораб, на който принадлежат.
2. Капитанът на риболовния кораб, който използва една или повече от плаващите хрилни мрежи, посочени в параграф 1, води бордови риболовен дневник, в който трябва всеки ден да записва следните сведения:
-
сумарната дължина на мрежените уреди, които се намират на борда,
-
сумарната дължина на използваните мрежени уреди за всяка риболовна операция,
-
количеството от всеки вид, уловено по време на всяка риболовна операция, включително при улова и количествата, върнати в морето, по-специално китоподобните, влечугите и морските птици,
-
количествата от всеки вид, съхранявани на борда,
-
датата и мястото на улова.
3. Всички капитани на риболовни кораби, предвидени в параграф 2, предоставят на компетентните органи на държавата-членка, в която се е състояло разтоварването, декларация, посочваща най-малко разтоварените количества по видове, датите и зоните на улова.
4. Капитаните на риболовни кораби, използващи една или повече от плаващите хрилни мрежи, посочени в параграф 1, които възнамеряват да използват дадено място за разтоварване в държава-членка, уведомяват най-малко два часа преди пристигането си в пристанището, компетентните органи на тази държава-членка за мястото на разтоварване и за предвидения час на пристигане.
5. Всички риболовни кораби, използващи една или повече от плаващите хрилни мрежи, посочени в параграф 1, съхраняват на борда разрешителното за риболов, издадено от компетентните органи на държавата-членка на флага.
6. В случай на неспазване на задълженията, предвидени в членове 11 и 11а, както и в настоящия член, компетентните органи вземат подходящи мерки по отношение на въпросните кораби в съответствие с член 31 от Регламент (ЕИО) № 2847/93.
Член 11в
С изключение на водите, обхванати от Регламент (ЕО) № 88/98 на Съвета от 18 декември 1997 г. за установяване на някои мерки за съхраняване на риболовните ресурси във водите на Балтийско море, проливите Белти и Орезунд (9) и независимо от член 1, параграф 1, членове 11, 11а и 11б се прилагат във всички води под суверенитета или юрисдикцията на държавите-членки и извън тези води, за всички риболовни кораби на Общността.
2.
Текстът в настоящото приложение се добавя като приложение VIII.
Член 2
Настоящият регламент влиза в сила на седмия ден след публикуването му в Официален вестник на Европейските общности.
Прилага се от 1 юли 1998 г.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 8 юни 1998 година.